สังคมข่าวหุ้นธนะชัย ณ นคร
*ราคาหุ้นแบงก์ทีเอ็มบี TMB พุ่งปรี๊ดเลย สูงสุดในรอบ 1 เดือน แต่หากดูหุ้นธนาคารทั้งกลุ่ม ก็จะพบว่า TMB น่าจะเป็นตัวเดียวที่ราคานับจากต้นปี มาถึงขณะนี้กลับร่วงลง ส่วนโบรกฯ ก็มีมุมมองต่างกันไปเกี่ยวกับผลประกอบการไตรมาส 2/59 ขณะที่ “บุญทักษ์ หวังเจริญ” ซีอีโอ ทีเอ็มบี บอกก่อนหน้านี้ว่า เขาไม่ค่อยโอเคซักเท่าไหร่ หากราคาหุ้น TMB ขึ้นมาเพราะตัวเขาตัดสินใจทำงานต่อ เพราะไม่อยากให้มาฝากความหวังมากเกินไป
8 ก.ค. 2559

ธนะชัย ณ นคร
 
*ราคาหุ้นแบงก์ทีเอ็มบี TMB พุ่งปรี๊ดเลย สูงสุดในรอบ 1 เดือน แต่หากดูหุ้นธนาคารทั้งกลุ่ม ก็จะพบว่า TMB น่าจะเป็นตัวเดียวที่ราคานับจากต้นปี มาถึงขณะนี้กลับร่วงลง ส่วนโบรกฯ ก็มีมุมมองต่างกันไปเกี่ยวกับผลประกอบการไตรมาส 2/59 ขณะที่ “บุญทักษ์ หวังเจริญ” ซีอีโอ ทีเอ็มบี บอกก่อนหน้านี้ว่า เขาไม่ค่อยโอเคซักเท่าไหร่ หากราคาหุ้น TMB ขึ้นมาเพราะตัวเขาตัดสินใจทำงานต่อ เพราะไม่อยากให้มาฝากความหวังมากเกินไป
*หลังเข้ามาถือหุ้น และขึ้นเป็นซีอีโอ ก็มึนทันทีสำหรับ ดร.วิน อุดมรัชตวนิชย์ บอสคนใหม่ของ บล.เคทีบี (ประเทศไทย) หรือ KTBST หลังถูกสำนักงาน ก.ล.ต.สั่งลงโทษห้ามทำหน้าที่ FA หรือการเป็นที่ปรึกษาทางการเงินเป็นเวลา 2 ปี และอาจทำให้ดีลไอพีโอ 8 ตัวที่มีอยู่ในมือ จะมีปัญหา ทำเอาเจ้าตัวต้องยื่นอุทธรณ์ เพราะเรื่องนี้เกิดขึ้นมาก่อนที่จะเข้ามาถือหุ้น และเป็นเรื่องเก่า สำหรับ ดร.วิน ก่อนหน้านี้เคยอยู่ บลจ.แอสเซท พลัส ก่อนจะย้ายไปเป็นผู้จัดการกองทุนที่ฮ่องกง และกลับมาเป็นซีอีโอ ที่บลจ.วรรณ ก่อนจะมาอยู่กับ KTBST
*ข่าวว่า “วรภัค ธันยาวงษ์” กรรมการผู้จัดการใหญ่ กรุงไทย แจ้งต่อประธานกรรมการ KTB คือ “สมชัย สัจจพงษ์” แล้วว่า จะไม่ขออยู่ (ในตำแหน่งอีก 1 สมัย) หลังจากหมดวาระลงในเดือนพ.ย.นี้ ก็ต้องจับตากันว่า คนใหม่จะเป็นใคร แต่ที่แน่ๆ บุคคลนี้จะต้องได้รับความเห็นชอบจากทั้งขุนคลัง “อภิศักดิ์ ตันติวรวงศ์” และรองนายกฯ “สมคิด จาตุศรีพิทักษ์” แต่ไม่น่าจะขึ้นมาจากคนใน หรือลูกหม้อของธนาคารฯ
*KKP ธนาคารเกียรตินาคิน ราคายังวิ่งแรง และทำท่าจะไปหา 50 บาท หลังวานนี้มีข่าวว่า รองนายกฯ “สมคิด” พร้อมจะนำเรื่องไทยแลนด์ฟิวเจอร์ฟันด์ เข้าในที่ประชุมคณะรัฐมนตรี โดยมีกลุ่มภัทร และเมอร์ริล ลินช์ ได้เป็นที่ปรึกษาทางการเงิน ส่วนโบรกฯ เองก็ดีดลูกคิดทันทีว่าจะมีนัยสำคัญต่อ KKP ส่วนแนวโน้มไตรมาส 2 ของ KKP กำไรจะออกมาเติบโตสวย หรือ 30-35% จากไตรมาสเดียวกันของปีก่อน
*THAI หรือการบินไทย ภายใต้การบริหารของ เสี่ยจรัมพร โชติกเสถียร ต้องแจ้งต่อตลาดหลักทรัพย์อีกรอบว่า บริษัทยังไม่ได้มีพัฒนาการใดๆ ที่มีนัยสำคัญ หลังราคาหุ้นของ THAI ยังเทคออฟต่อเนื่อง และไม่มีท่าทีว่าจะลงจอด โดยราคาหุ้น THAI ไต่ระดับมาจาก 8 บาท เมื่อกลางเดือนกุมภาพันธ์ที่ผ่านมา และบางช่วงราคาย่อตัวมาบ้าง แต่ลงมาแป๊บเดียวกัน แล้วก็บินต่อ
*คุณพี่ “ประพันธ์ เจริญประวัติ” ผู้จัดการตลาดหลักทรัพย์ เอ็ม เอ ไอ(mai)  นั่งยัน นอนยันว่า ปี 2559 นี้ จะมีหุ้นไอพีโอเข้าจดทะเบียนตามเป้าไว้แน่นอน คือ 15-20 บริษัท โดยก่อนหน้านี้ช่วง 6 เดือนแรก เข้าไปแล้ว 4 ตัว และวันจันทร์ที่ 11 ก.ค.นี้จะเข้าอีก 1 ตัว หลังจากนั้น ก็จะมีทยอยเข้ามาอีก เบ็ดเสร็จก็น่าจะได้ตามเป้า คือไม่หลุด หรือไม่ต่ำกว่า 15 ตัว เฉลี่ยออกมาแล้ว ก็น่าจะเดือนละ 2 บริษัท เอาใจช่วยคุณพี่นะ
*สภาอุตสาหกรรมแห่งประเทศไทย (ส.อ.ท.) รายงานยอดการผลิตรถยนต์ช่วง 3 เดือนแรกของปีนี้ (ม.ค.-มี.ค.) อยู่ที่ 5.07 แสนคัน ลดลง 3.37% จากช่วงเดียวกันของปีก่อน โดยยอดผลิตรถยนต์ในเดือนมี.ค.ทำสถิติสูงสุดในรอบ 30 เดือนมาอยู่ที่ 1.93 แสนคัน ขณะที่ยอดการผลิตรถยนต์ล่าสุดช่วง 5 เดือนแรกปีนี้ (ม.ค.-พ.ค.) อยู่ที่ระดับ 8.13 แสนคัน เพิ่มขึ้น 3.82% เทียบกับช่วงเดียวกันของปีที่ผ่านมา ส่วนช่วงไตรมาส 2 ปรับตัวดีขึ้น ตามเศรษฐกิจในประเทศที่ฟื้นตัว ส่วนยอดส่งออกยังไม่ดีนัก
*ธนาคารทหารไทย (TMB) แจ้งว่าจะปิดระบบ TMB Internet Banking และ TMB Touch ชั่วคราว ในเช้าวันที่ 8 กรกฎาคม 2559  ตั้งแต่เวลา 01.00-01.30 น. เพื่อปรับปรุงระบบงาน และขอให้ลูกค้าพิจารณาวางแผนการทำธุรกรรม โดยหลีกเลี่ยงช่วงเวลาที่มีการปิดระบบในครั้งนี้
*SAWAD บมจ.ศรีสวัสดิ์ พาวเวอร์ 1979 ราคาหล่นมาต่ำสุดในรอบ 9 เดือน ไม่ทราบว่าเกิดอะไรขึ้นจ๊ะ นักลงทุนฝากถามมา “ธิดา แก้วบุตตา” ทราบแล้วแจ้งด่วน เพราะเห็นโบรกฯ ก็บอกว่าไตรมาส 2 งบสวย เห็นเชียร์ “ซื้อ” กันอยู่ 